重到江州感旧游题郡楼十一韵
唐·白居易

掌纶知是忝，剖竹信为荣。才薄官仍重，恩深责尚轻。昔徵从典午，今出自承明。凤诏休挥翰，渔歌欲濯缨。还乘小艛艓，却到古湓城。醉客临江待，禅僧出郭迎。青山满眼在，白发半头生。又校三年老，何曾一事成。重过萧寺宿，再上庾楼行。云水新秋思，闾阎旧日情。郡民犹认得，司马咏诗声。